**Ανακοίνωση  
Ακτινοδιαγνωστικό: Ώρα ΜΗΔΕΝ**

**Καταγγέλλουμε** την επίδοση **εντέλλεσθε από την Διοίκηση** στους **2 μοναδικούς γιατρούς** που έχουν απομείνει στο Νοσοκομείο Άρτας **για την κάλυψη των εφημεριακών αναγκών του Ακτινοδιαγνωστικού Τμήματος, για τον Απρίλη του 2023**.

Σε ένα τμήμα με **γενικά σοβαρά προβλήματα πολλών χρόνων στην λειτουργία του**, στα οποία πάρα πολλές φορές έχουμε αναφερθεί δημόσια με ανακοινώσεις μας, και το οποίο από το **καλοκαίρι του 2022 και μετά λειτουργούσε με μόλις 3 γιατρούς** σε ένα Νοσοκομείο σαν το δικό μας, που εφημερεύει καθημερινά και λειτουργεί 18 συνολικά κλινικές και τμήματα, **πλέον η κατάσταση έχει ξεπεράσει τα όποια όρια**.

Για τον **Απρίλη του 2023** υπηρετούν πλέον **μόνο 2 γιατροί**, οι οποίοι καλούνται να **καλύψουνκαι το πρωινό ωράριο** σε όλα τα υποτμήματα του ακτινοδιαγνωστικού τομέα ( ακτινολογικό, υπέρηχοι, αξονικός) με περιστατικά covidκαι μη-covid, **αλλά και τις εφημεριακές ανάγκες ΤΑΥΤΟΧΡΟΝΑ.**

Η **Διοίκηση της 6ης Υ.ΠΕ. και** η **Διοίκηση του Νοσοκομείου, ενώ πρέπει** να αντιμετωπίσουν το σοβαρό πρόβλημα λειτουργίας λόγω των τραγικών ελλείψεων προσωπικού, το μόνο που προτείνουν ως λύση **είναι να δώσουν εντολή στους 2 γιατρούς να δουλέψουν σχεδόν συνεχόμενα πρωί μεσημέρι βράδυ για τον Απρίλιο, αφού καλούνται να δουλεύουν και το πρωί αλλά και να εφημερεύσουν μέσα σε 7 μέρες 5 φορές ο καθένας και να φέρουν γιατρούς από άλλα νοσοκομεία μόνο για την κάλυψη κάποιων εφημεριών. Σχέδιο που ακόμα και αυτό, αμφιβάλουμε αν μπορεί να υλοποιηθεί.**

Αυτά τα προγράμματα εφημέρευσης δεν είναι μόνο **εξοντωτικά** για τους **εργαζόμενους**, είναι **παντελώς έξω από οποιαδήποτε εργατική νομοθεσία** και **δεν προστατεύουν κανέναν:ούτε τον εργαζόμενο, ούτε την λειτουργία του τμήματος, ούτε τον ασθενή**.

Το ίδιο άλλωστε συμβαίνει και με το **παραϊατρικό προσωπικό** του συγκεκριμένου τμήματος, όπου όπως έχουμε καταγγείλει ξανά **τα ρεπό δεδουλευμένης εργασίας ξεπερνάνε τα 600** και η **πενθήμερη εργασία έχει πάει περίπατο εδώ και πολύ καιρό**.

Η **εσκεμμένη εγκατάλειψη** και **υπολειτουργία των εργαστηριακών τμημάτων** των Νοσοκομείων, δεν είναι τυχαία. Αποτελεί μέρος του σχεδίου της πολιτικής της Κυβέρνησης που οδηγεί στην παραχώρηση υπηρεσιών στον ιδιωτικό τομέα, στα ΣΔΙΤ και στο βάθεμα της εμπορευματοποίησης του κοινωνικού αγαθού της υγείας.

**Απαιτούμε ΑΜΕΣΑ προσλήψεις προσωπικού όλων των κατηγοριών.**

**Απαιτούμε ΑΜΕΣΑ ασφαλή προγράμματα εφημέρευσης και εργασίας και για τους εργαζόμενους και για τους ασθενείς.**

**Καλούμε ΑΜΕΣΑ το Υπουργείο Υγείας και την 6η Υ.ΠΕ. να δώσουν πραγματική λύση.**

**Άρτα, 12/4/2023   
Το ΔΣ του Συλλόγου Εργαζομένων στο Νοσοκομείο και στα ΚΥ ν.Άρτας  
Η 3μελής των γιατρών του Νοσοκομείου.**